b"\n_START_ARTICLE_\n.eu\n_START_SECTION_\nOpprettelse og \xc2\xabSunrise\xc2\xbb-periode\n_START_PARAGRAPH_\nToppniv\xc3\xa5domenet .eu ble godkjent av ICANN den 22. mars 2005 og lagt inn i internetts rotsone den 2. mai 2005.  Selv om EU ikke er et land (det er en sui generis overnasjonal organisasjon), s\xc3\xa5 finnes det presedens for \xc3\xa5 tildele toppniv\xc3\xa5domener til andre enheter, for eksempel .nato_NEWLINE_\xc2\xabSunrise-perioden\xc2\xbb ble delt i to faser. Den f\xc3\xb8rste fasen, som begynte 7. desember 2005 var for \xc3\xa5 legge til rette for s\xc3\xb8knader fra registranter med forutg\xc3\xa5ende rettigheter basert p\xc3\xa5 varemerker og geografiske navn. Som tilfelle er med alle \xc2\xabSunrise\xc2\xbb-s\xc3\xb8knader, s\xc3\xa5 m\xc3\xa5tte s\xc3\xb8knadene medf\xc3\xb8lges av dokumenter som beviste kravet til eierskap av en spesiell rettighet. Avgj\xc3\xb8relsen ble deretter tatt av PriceWaterhouseCoopers Belgia, som var valgt som valideringsagent av EURid.  _NEWLINE_Den andre fasen begynte 7. februar 2006 og det ble da \xc3\xa5pnet for registrering av selskap-, handels- og personnavn.  P\xc3\xa5 de f\xc3\xb8rste 15 minuttene kom det 27\xc2\xa0949 s\xc3\xb8knader, og etter en time var totalen oppe i 71\xc2\xa0235.\n_START_SECTION_\n\xc2\xabLandrush\xc2\xbb\n_START_PARAGRAPH_\n7. april 2006 kl. 11:00 CET ble registrering mulig for alle, organisert som et \xc2\xablandrush\xc2\xbb, etter f\xc3\xb8rstemann-til-m\xc3\xb8lla prinsippet. De fleste som \xc3\xb8nsket \xc3\xa5 registrere domener hadde bedt sin registrar \xc3\xa5 plassere det \xc3\xb8nskede domenet i en k\xc3\xb8ordning, som var ment \xc3\xa5 sikre den beste mulighet til \xc3\xa5 f\xc3\xa5 registrert domenet. P\xc3\xa5 denne m\xc3\xa5ten ble mer enn 700\xc2\xa0000 domener registrert i l\xc3\xb8pet av de f\xc3\xb8rste fire timene. Enkelte store registrarer, som Go Daddy og Dotster led under lange k\xc3\xb8er og lange svartider, noe som gjorde det mulig for folk \xc3\xa5 \xc2\xabsnike i k\xc3\xb8en\xc2\xbb ved \xc3\xa5 registrere gjennom en registrar som allerede hadde ferdigbehandlet sin k\xc3\xb8. Pr. august 2006 var det registrert 2 millioner .eu-domener. Det er n\xc3\xa5 det syvende st\xc3\xb8rste domenet i verden, og det tredje st\xc3\xb8rste i EU, etter .de og .uk._NEWLINE_Bob Parsons, toppsjef i Go Daddy, kritiserte landrush-prosessen som var laget av EURid. Han ford\xc3\xb8mte spesielt bruken av skall-selskaper fra enkelte registrarers side. I bloggen sin uttalte han at \xc2\xabI stedet for \xc3\xa5 bare registrere sine ekte, aktive registrarer, opprettet disse selskapene hundrevis av nye \xc2\xabfantom\xc2\xbb-registrarer.\xc2\xbb Parsons nevnte en gruppe p\xc3\xa5 rundt 400 selskaper, som alle hadde like adresser og kontaktinformasjon basert i New York, og alle registrert som Limited liability company (LLC). Etter hans mening var alle disse \xc2\xabfantom\xc2\xbb-registrarer, \xc2\xabopprettet for \xc3\xa5 kapre .eu-landrushet.\xc2\xbb_NEWLINE_Disse \xc2\xabfantom\xc2\xbb-registrarene hadde faktisk talt hundrevis av muligheter til \xc3\xa5 registrere et domene, mens en ekte registrar bare hadde en mulighet til \xc3\xa5 registrere det samme domenet. P\xc3\xa5 den m\xc3\xa5ten ble noen registranter skj\xc3\xb8vet ut av .eu-landrush prosessen og mange generiske .eu-domener er n\xc3\xa5 eid av selskaper som brukte slike \xc2\xabfantom\xc2\xbb-registrarer._NEWLINE_Patrik Lind\xc3\xa9n, talsmann for EURid, avviste p\xc3\xa5standene fra Parsons, og uttalte at \xc2\xab[EURid] verifiserte at hver eneste registrar var en individuell juridisk enhet. Hver av dem m\xc3\xa5tte signere en avtale med oss, og forh\xc3\xa5ndsbetale \xe2\x82\xac10\xc2\xa0000.\xc2\xbb Parsons benektet ikke at hver enkelt registrar var en separat juridisk enhet, men p\xc3\xa5pekte at \xc3\xa5 opprette slike enheter var enkelt: \xc2\xabHr. Linden virket stolt over at registreringsenheten EURid hadde verifisert at hver s\xc3\xb8ker var en juridisk enhet f\xc3\xb8r akkreditering. Tenk et \xc3\xb8yeblikk p\xc3\xa5 hva det betyr. Du kan danne en \xc2\xabjuridisk enhet\xc2\xbb for $50 \xe2\x80\x93 en LLC \xe2\x80\x93 og du er klar. Er dette hva vi \xc3\xb8nsker at en registreringsenhet skal gj\xc3\xb8re? Vil vi ikke heller at de skal forsikre seg om at den organisasjonen de tillater \xc3\xa5 forsyne sluttbrukere med dets domenenavn \xe2\x80\x93 spesielt Europas eget domenenavn \xe2\x80\x93 faktisk er i domeneregistreringsbransjen?\xc2\xbb_NEWLINE_EURid etterforsket noen p\xc3\xa5stander om misbruk, og i juli 2006 annonserte de at over 74\xc2\xa0000 domenenavn ville bli suspendert, og at de ville saks\xc3\xb8ke 400 registrarer for kontraktsbrudd. Domenenes status ble endret fra ACTIVE til ON-HOLD. Dette vil si at domenene ikke kunne flyttes og ikke kunne skifte eier. Registrarene mistet ogs\xc3\xa5 sin tilgang til EURid's registrerings-database, noe som bet\xc3\xb8d at de ikke lenger kunne registrere .eu domenenavn. S\xc3\xb8ksm\xc3\xa5lene refererer seg til praksisen med domenenavnhamstring, hvor et stort antall domenenavn blir registrert, ofte av registrarer, med det for \xc3\xb8ye senere \xc3\xa5 selge dem videre.  EURid's regelverk sl\xc3\xa5r fast at s\xc3\xb8knader om domener bare kan gj\xc3\xb8res etter at en legitim s\xc3\xb8knad er gjort til en registrar.  De 74.000 s\xc3\xb8knadene ble alle gjort i navnet til kun tre Kypros-registrerte selskaper\xe2\x80\x94 Ovidio Ltd, Fausto Ltd og Gabino Ltd._NEWLINE_De ber\xc3\xb8rte registrarene, som ble st\xc3\xb8ttet i saken av de ber\xc3\xb8rte registrantene, oppn\xc3\xa5dde en midlertidig kjennelse fra f\xc3\xb8rste rettsinstans i Brussel, Belgia den 27. september 2006. Retten beordret EURid til \xc3\xa5 frigi de blokkerte domenenavnene, eller betale en bot p\xc3\xa5 \xe2\x82\xac 25\xc2\xa0000 pr time for hvert ber\xc3\xb8rte domenenavn. EURid etterkom rettens ordre og endret status for domenene fra ON HOLD til ACTIVE og gjenopprettet tilgangen til EURids registrerings-database for de ber\xc3\xb8rte registrarene._NEWLINE_Hoveds\xc3\xb8ksm\xc3\xa5let, det hvor EURid s\xc3\xb8ker \xc3\xa5 f\xc3\xa5 registraravtalene mellom EURid og de angjeldende registrarene oppl\xc3\xb8st, er enn\xc3\xa5 ikke kommet opp for retten.\n_START_SECTION_\nBruk fra EUs institusjoner\n_START_PARAGRAPH_\nAndreniv\xc3\xa5-domenet .europa.eu er reservert for nettsteder til EUs institusjoner, og de fleste institusjoner gjennomf\xc3\xb8rte overgangen fra .eu.int til .europa.eu-domener p\xc3\xa5 Europadagen, 9. mai 2006. Andre, som Den europeiske sentralbanken har byttet til .eu."